Kommissionens forordning (EF) nr. 409/2001

af 28. februar 2001

om ændring af forordning (EF) nr. 1162/95 om særlige gennemførelsesbestemmelser for ordningen med import- og eksportlicenser for korn og ris

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13, stk. 11,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris(3), senest ændret ved forordning (EF) nr. 1667/2000(4), særlig artikel 9, stk. 2, og artikel 13, stk. 15, og

ud fra følgende betragtninger:

(1) Rådets forordning (EF) nr. 2851/2000(5) fastlægger visse indrømmelser i form af EF-toldkontingenter for en række landbrugsprodukter og fastsætter en autonom og midlertidig tilpasning af visse landbrugsindrømmelser i Europaaftalen med Polen. En af de fastsatte indrømmelser går ud på at afskaffe eksportrestitutionerne for blød hvede, mel og klid, der udføres til Polen.

(2) De polske myndigheder har forpligtet sig til at overvåge, at kun de forsendelser af EF-produkter henhørende under KN-kode 1001 90, 1101, 1102 og ex 2302, for hvilke der ikke er ydet eksportrestitutioner, tillades indført til landet. I den forbindelse bør der i Kommissionens forordning (EF) nr. 1162/95(6), senest ændret ved forordning (EF) nr. 2110/2000(7), indsættes en artikel om, at der skal forelægges en attesteret kopi af eksportlicensen med specifikke angivelser, der sikrer, at der ikke er ydet eksportrestitutioner for de i licensen anførte produkter. For at fastslå forbindelsen mellem de indførte produkter og dem, der er angivet i eksportlicensen, skal den erhvervsdrivende ved indførslen til Polen fremlægge en attesteret kopi af udførselsangivelsen, hvorpå der skal være anført visse oplysninger, som henviser til eksportlicensen.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 1162/95 indsættes som artikel 7a:

"Artikel 7a

1. Følgende bestemmelser gælder for udførsel til Polen af produkter henhørende under KN-kode 1001 90, 1101, 1102 og ex 2302, undtagen de produkter henhørende under KN-kode 2302 50, som er anført i artikel 1, stk. 1, i forordning (EØF) nr. 1766/92.

2. For de i stk. 1 omhandlede udførsler skal de polske myndigheder forelægges en attesteret kopi af eksportlicensen, der er udstedt i overensstemmelse med artikel 7, stk. 3a, og nærværende artikel, og en behørigt påtegnet kopi af udførselsangivelsen for hver forsendelse. Udførslen må ikke forinden være udført til et andet tredjeland.

3. Licensen skal indeholde følgende:

a) i rubrik 7 angivelsen 'Polen'

b) i rubrik 15 varebeskrivelsen ifølge den kombinerede nomenklatur

c) i rubrik 16 den ottecifrede KN-kode samt mængden angivet i tons for hvert af produkterne i rubrik 15

d) i rubrik 17 og 18 den samlede mængde af produkterne i rubrik 16

e) i rubrik 20 en af følgende angivelser:

- Exportación a Polonia. Artículo 7 bis del Reglamento (CE) n° 1162/95

- Udførsel til Polen. Artikel 7a i forordning (EF) nr. 1162/95

- Ausfuhr nach Polen. Artikel 7a der Verordnung (EG) Nr. 1162/95

- Εξαγωγή στην Πολωνία. Άρθρο 7α του κανονισμού (ΕΚ) αριθ. 1162/95

- Export to Poland. Article 7a of Regulation (EC) No 1162/95

- Exportation en Pologne. Article 7 bis du règlement (CE) n° 1162/95

- Esportazione in Polonia. Articolo 7 bis del regolamento (CE) n. 1162/95

- Uitvoer naar Polen. Artikel 7 bis van Verordening (EG) nr. 1162/95

- Exportação para a Polónia. Artigo 7.oA do Regulamento (CE) n.o 1162/95

- Vienti Puolaan. Asetuksen (EY) N:o 1162/95 7 a artikla

- Export till Polen. Artikel 7a i förordning (EG) nr 1162/95

f) i rubrik 22, foruden for den i artikel 7, stk. 3a, anførte angivelse en af følgende angivelser:

- Sin restitución por exportación

- Uden eksportrestitution

- Ohne Ausfuhrerstattung

- Χωρίς επιστροφή κατά την εξαγωγή

- No export refund

- Sans restitution à l'exportation

- Senza restituzione all'esportazione

- Zonder uitvoerrestitutie

- Sem restituição à exportação

- Ilman vientitukea

- Utan exportbidrag

g) licensen er kun gyldig for de således angivne produkter og mængder.

4. Licenser udstedt i henhold til nærværende artikel medfører en pligt til at udføre til den i rubrik 7 angivne destination.

5. Efter anmodning fra den pågældende udstedes der en attesteret kopi af den tildelte licens.

6. Medlemsstatens myndigheder giver den første mandag i hver måned Kommissionen meddelelse om de mængder, for hvilke der er udstedt licenser, opdelt efter KN-kode."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. februar 2001.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 329 af 30.12.1995, s. 18.

(4) EFT L 193 af 29.7.2000, s. 3.

(5) EFT L 332 af 28.12.2000, s. 7.

(6) EFT L 117 af 24.5.1995, s. 2.

(7) EFT L 250 af 5.10.2000, s. 23.